ซีไอเอ็มบีปรับทิศกลยุทธ์ เน้นสินเชื่อไร้หลักประกัน
“ซีไอเอ็มบี ไทย” ปรับแผนครึ่งปีหลังหันลุยสินเชื่อไร้หลักประกัน เช่าซื้อ เอสเอ็มอี หวังถ่างส่วนต่างดอกเบี้ย
21 ก.ค. 2555

“ซีไอเอ็มบี ไทย” ปรับแผนครึ่งปีหลังหันลุยสินเชื่อไร้หลักประกัน เช่าซื้อ เอสเอ็มอี หวังถ่างส่วนต่างดอกเบี้ย
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ธนาคารได้กำหนดพันธกิจเพื่อปรับปรุงผลการดำเนินงานในครึ่งปีหลังให้ดีขึ้น หลังจากที่ในครึ่งปีแรกธนาคารมีผลกำไรเติบโตเพียง 36.6 ล้านบาท ลดลง 30.5% จากภาระค่าใช้จ่ายในการดำเนินงานและค่าใช้จ่ายพิเศษจากการแพ้คดี 206 ล้านบาท 
ธนาคารจะหันมาเน้นการเติบโตในกลุ่มสินเชื่อไม่มีหลักประกัน สินเชื่อเช่าซื้อรถยนต์และสินเชื่อเอสเอ็มอีให้มากขึ้น เพื่อเพิ่มส่วนต่างดอกเบี้ยจาก 3.2-3.3% เป็น 3.5% พร้อมปรับฐานเงินฝากด้วยการเพิ่มสัดส่วนบัญชีออมทรัพย์และกระแสรายวันให้เพิ่มขึ้นจาก 26-28% เป็น 30% 
“สินเชื่อไม่มีหลักประกันจะสร้างรายได้ดอกเบี้ยเฉลี่ยตั้งแต่ 10-25% แต่ช่วงที่ผ่านมาเราชะลอสินเชื่อกลุ่มนี้ เพราะเอ็นพีแอลยังสูง แต่ตอนนี้คิดว่าเราพร้อมแล้ว จึงหวนสู่ตลาดนี้อีกครั้ง” นายสุภัค กล่าว
นอกจากนี้ จะโฟกัสที่ธุรกิจวาณิชธนกิจให้มากขึ้น เพื่อเพิ่มรายได้ค่าธรรมเนียมและควบคุมคุณภาพสินเชื่อให้เหมาะสม